กระทรวงพาณิชย์ ขับเคลื่อนเศรษฐกิจภาคอีสาน เร่งดำเนินโครงการยกระดับการค้าภาคอีสานสู่ศูนย์กลางเศรษฐกิจลุ่มแม่น้ำโขง
นายพูนพงษ์ นัยนาภากรณ์ รองปลัดกระทรวงพาณิชย์ พร้อมด้วยนางสาวสุนันทา กังวาลกุลกิจ หัวหน้าผู้ตรวจราชการกระทรวงพาณิชย์ และนางวรรณภรณ์ เกตุทัต ผู้ตรวจราชการกระทรวงพาณิชย์ ลงพื้นที่เป็นประธานการประชุมและร่วมประชุมพาณิชย์จังหวัดภาคตะวันออกเฉียงเหนือ ทั้ง 20 จังหวัด ที่โรงแรมราชาวดี รีสอร์ท แอนด์ โฮเทล อำเภอเมือง จังหวัดขอนแก่น เพื่อเร่งรัดการดำเนินโครงการตามแผนปฏิบัติราชการประจำปี 2565 ตามนโยบายของรองนายกรัฐมนตรีและรัฐมนตรีว่าการกระทรวงพาณิชย์ (นายจุรินทร์ ลักษณวิศิษฏ์) สู่การปฏิบัติในภาคตะวันออกเฉียงเหนือ โดยเร่งรัดการดำเนินโครงการยกระดับการค้าภาคอีสาน สู่ศูนย์กลางเศรษฐกิจลุ่มแม่น้ำโขง ประกอบด้วย กิจกรรมการส่งเสริมตลาดสินค้าเกษตรทั้งเกษตรทั่วไปและเกษตรอินทรีย์ การส่งเสริมตลาดผลิตภัณฑ์ในภูมิภาค เช่น ตลาดผ้าทออีสานสู่สากล สินค้าสิ่งบ่งชี้ทางภูมิศาสตร์(GI) การส่งเสริมการค้าตามแนวชายแดนและระเบียงเศรษฐกิจในอนุภูมิภาคลุ่มแม่น้ำโขง การเชื่อมโยงตลาดในประเทศสู่ตลาดส่งออกหรือเซลล์แมนจังหวัดสู่เซลล์แมนประเทศ (ทูตพาณิชย์) การประชาสัมพันธ์โครงการประกันรายได้เกษตรกร และโครงการพาณิชย์ลดราคาช่วยประชาชน เป็นต้น  โดยมีพาณิชย์จังหวัดภาคตะวันออกเฉียงเหนือและทีมงานทุกจังหวัดเข้าร่วมประชุม